ประกันปันผล1.73หมื่นล้าน
&#8216;เอไอเอ&#8217;ส่งกำไรกลับนอก 1.63 หมื่นล้านผลกำไรทั้งระบบพุ่ง 4 หมื่นล้านโต 48%
21 มี.ค. 2556

‘เอไอเอ’ส่งกำไรกลับนอก 1.63 หมื่นล้านผลกำไรทั้งระบบพุ่ง 4 หมื่นล้านโต 48%
คปภ.เผยปี 2555 บริษัทประกันชีวิตไทย จ่ายปันผลรวมกันถึง 1.73 หมื่นล้านบาท เพิ่มขึ้น 557.23% 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปี 2555 บริษัทประกันชีวิตไทย 24 บริษัท มีการจ่ายเงินปันผลแก่ผู้ถือหุ้นเป็นเงินทั้งสิ้น 1.73 หมื่นล้านบาท เพิ่มขึ้น 1.46 หมื่นล้านบาท หรือเพิ่มขึ้น 557.23% จากปี 2554 ส่วนสาขาต่างประเทศ ซึ่งมี 1 แห่ง คือ บริษัท อเมริกันอินเตอร์แนชชั่นแนล แอสชัวรันส์ สาขาประเทศไทย (เอไอเอ) มีการส่งกำไรออกไปสำนักงานใหญ่ จำนวน 1.63 หมื่นล้านบาท เพิ่มขึ้น 4,300 ล้านบาท หรือเพิ่มขึ้น 35.83%
ทั้งนี้ การจ่ายเงินปันผลที่เพิ่มขึ้นอย่างมากจากผลการดำเนินงานปี 2555 เพราะมีกำไรจากการรับประกันภัยและกำไรจากการลงทุนเพิ่มขึ้นทั้งคู่ โดยกำไรสุทธิรวม 4.07 หมื่นล้านบาท เพิ่มขึ้น 1.32 หมื่นล้านบาท เพิ่มขึ้น 48.14% เมื่อเทียบกับปี 2554 ที่มีกำไรสุทธิ 2.75 หมื่นล้านบาท โดยแยกเป็นกำไรสุทธิจากบริษัทจดทะเบียนในไทย 24 แห่ง จำนวน 2.16 หมื่นล้านบาท และสาขาต่างประเทศ มีกำไรสุทธิ 1.91 หมื่นล้านบาท
ขณะที่ธุรกิจประกันชีวิตมีการจ่ายเงินให้กับลูกค้าตามกรมธรรม์รวมทั้งสิ้น 1.56 แสนล้านบาท เพิ่มขึ้น 19.63% ส่วนใหญ่เป็นการจ่ายคืนตามกรมธรรม์ครบกำหนด 7.32 หมื่นล้านบาท เพิ่มขึ้น 26.66% รองลงมาเป็นเงินค่าเวนคืนกรมธรรม์ประกันภัย 2.31 หมื่นล้านบาท เพิ่มขึ้น 15.18% ค่าสินไหมทดแทนการประกันสุขภาพ 1.77 หมื่นล้านบาท เพิ่มขึ้น 18.10% สินไหมทดแทนกรณีเสียชีวิต 1.58 หมื่นล้านบาท เพิ่มขึ้น 12.02% 
นายอลัน อึง ผู้จัดการใหญ่และประธานเจ้าหน้าที่บริหาร บริษัท แมนูไลฟ์ ประกันชีวิต (ประเทศไทย) เปิดเผยว่า ปีนี้ตั้งเป้าหมายการเติบโตอย่างก้าวกระโดดจากปีที่ผ่านมา ตัวแทนทำยอดขายเพิ่มขึ้นถึง 40% จากปี 2555 โดยมีตัวแทน 650 คน ปีนี้จะเพิ่มตัวแทนเป็น 1,200 คน
“ต้องการให้ตลาดไทยมองภาพของแมนูไลฟ์ ที่เป็นบริษัทที่ให้บริการทางการเงิน ไม่ใช่แค่บริษัทประกันชีวิต เพราะบริษัทมีธุรกิจจัดการกองทุนรวมอยู่ด้วย สามารถเชื่อมต่อสินค้าทางการเงินในการเพิ่มมูลค่าให้กับลูกค้า โดยเป็น 1 ใน 4 ที่สามารถเสนอขายสินค้าควบการลงทุนได้ตั้งแต่ปีที่ผ่านมา หรือแมนูไลฟ์ ยูนิต ลิงค์” นายอึง กล่าว